text: Dusør på 5000 kroner
  22 september 2010 kl. 13.32
  Dark Rose i Vejle har fire gange på tre måneder været udsat for indbrud og hærværk. Derfor udlover ejeren nu en dusør.
  Torben Knudsen, er overrasket over omfanget af det hærværk, der har ramt hans butik, efter han flyttede fra adressen på Vesterbrogade til Vedelsgade i Vejle for fire måneder siden. 
  Det har nu fået ham til at udlove en dusør til den, der kan hjælpe politiet med at finde frem til gerningsmændene. Det skriver Vejle Amts Folkeblad.
   
  - Vores store facadevinduer er blevet knust flere gange, og der er blevet hældt hvid maling på ruderne. Jeg ved ikke, om det er fordi, at vi støder nogen med det vi sælger, men så vil jeg opfordre til at kontakte mig, i stedet for at smadre min butik, siger Torben Knudsen.
  Seneste tilfælde af hærværk skete mandag aften.
  Oplysninger i sagen kan gives til politiet på 1-1-4 eller til Torben Knudsen på telefonnummer 26 16 71 66.
  